Bekroonde prent oor verlore violis op Showmax | Netwerk24
09 Julie 2020 10:30
Luke Doyle as die jong violis Dovidl Rapoport in ‘The Song of Names’.
Tim Roth en Clive Owen is te sien as die violis en sy beste vriend in hul volwasse jare, maar soos te wagte is dit die jong akteurs wat kykers na hul snesies laat gryp.
Die fliek is gegrond op die gelyknamige roman van Norman Lebrecht en handel oor Dovidl Rapoport, wat op negejarige ouderdom groot belofte as violis toon en aan ’n gesin in Warskou toevertrou word om hom teen die dreigende Nazi-inval van Pole, kort voor die Tweede Wêreldoorlog, te beskerm.
Martin, die gesin se seun wat ook nege is, en Dovidl raak ná ’n wankelrige begin boesemvriende. Hoewel Dovidl nooit weer van sy eie gesin gehoor het nie en die ergste vermoed, hoop hy tog hy sal hulle weer sien.
Dovidl se vioolspel ontwikkel sodanig dat hy in 1951 sy debuut in Londen sou maak. Die konsert is met fanfare aangekondig, maar daardie aand daag Dovidl nie by die teater op nie en verdwyn daarna spoorloos.
Martin (Tim Roth), wat intussen ’n musiekeksaminator geword het, sien op ’n dag ’n leerling wie se strykstokhantering hom sterk aan Dovidl herinner. Hy vermoed sy aangenome broer is destyds terug Pole toe, maar sy soektog in hul land van herkoms lewer niks op nie. Hy kry wel ’n wenk dat hy in New York moet gaan soek.
Die jong Dovidl word vertolk deur Luke Doyle, wat ’n bekwame violis is. Dit was egter nie so maklik vir Clive Owen, wat die volwasse Dovidl se skoene moes volstaan nie. Hy het lang en deeglike onderrig ontvang om soos ’n regte virtuoos te vertoon. Die violis wat egter al die vioolspel in die prent behartig het, is die Australiese Taiwannees Ray Chen.
Hoewel somber momente in so ’n verhaal onvermydelik is, gaan dit hoofsaaklik oor liefde, vergifnis, aanvaarding en verlossing.
Die sukses van die prent word grotendeels toegeskryf aan die regisseur Francois Girard wat bekend is vir flieks met musiek as tema. Hy was ook aan die stuur met die Oscar-bekroonde The Red Violin, Boychoir van 2014 en Thirty Two Short Films About Glenn Gould (1993). Die komponis Howard Shore, wat die musiek vir The Lord of the Rings: The Fellowship of the Ring gekomponeer het, is ook die skepper van die musiek vir The Song of Names. Die titel verwys na ’n lied oor die name van mense wat in Treblinka in die Tweede Wêreldoorlog gesterf het.
Die prent het verlede jaar op die Toronto-rolprentfees gedebuteer en is vir nege Kanadese Rolprentpryse benoem, waarvan hy met vyf bekroon is, onder meer vir Shore se komposisies en die beste oorspronklike lied, “The Song of Names”. – Saamgestel deur Elretha Britz uit latimes.com, IMDb.com en Wikipedia.com